Festa lífeyrissjóður stofnaður á Akranesi Í gær var haldinn á Akranesi stofnfundur Festu lífeyrissjóðs . Sjóðurinn varð til við sameiningu Lífeyrissjóðs Vesturlands og Lífeyrissjóðs Suðurlands . Lífeyrissjóður Suðurlands var sameinaður úr Lífeyrissjóði Suðurnesja og Lífeyrissjóði Suðurlands um mitt síðasta ár . Stjórnir sjóðanna hófu viðræður í apríl á síðasta ári og á vormánuðum síðasta árs var skipuð sérstök viðræðunefnd sem í sátu stjórnarformenn og framkvæmdastjórar sjóðanna auk eins stjórnarmanns frá hvorum sjóði . Einnig komu tryggingafræðingar sjóðanna að málinu . Á stofnfundinum kom fram að markmið með sameiningu sjóðanna sé að auka hagkvæmni í rekstri , bæta áhættudreifingu og ávöxtun eigna og hámarka með þeim hætti þau lífeyrisréttindi sem sjóðirnir geta veitt sjóðsfélögum sínum . Einnig að stærri sjóður sé betur í stakk búinn til þess að veita þá þjónustu sem nú er krafist . Í stofnefnahagsreikningi hins nýja sjóðs þann 1. janúar 2006 var hrein eign til greiðslu lífeyris rúmlega 39,4 milljarðar króna og verður sjóðurinn því í hópi stærstu lífeyrissjóða landsins . Heimili og varnarþing hins nýja sjóðs verður í Reykjanesbæ en skrifstofa sú sem Lífeyrissjóður Vesturlands rak á Akranesi verður rekin þar áfram . Framkvæmdastjóri sjóðsins er Gylfi Jónasson sem áður var framkvæmdastjóri Lífeyrissjóðs Vesturlands . Kristján Gunnarsson er formaður stjórnar sjóðsins og Bergþór Guðmundsson varaformaður . Aðrir stjórnarmenn eru Ragna Larsen , Þórarinn Helgason , Bergþór Baldvinsson og Sigrún Helga Einarsdóttir .